CELEX: 32019D0628(01)
Language: hr
Date: 2019-06-24 00:00:00
Title: Provedbena odluka Komisije оd 24. lipnja 2019. o objavi zahtjeva za registraciju naziva iz članka 49. Uredbe (EU) br. 1151/2012 Europskog parlamenta i Vijeća u Službenom listu Europske unije – „Kaimiškas Jovarų alus”(ZOZP)

28.6.2019   
               
               
                  HR
               
               
                  Službeni list Europske unije
               
               
                  C 217/5
               
            
         PROVEDBENA ODLUKA KOMISIJE
         оd 24. lipnja 2019.
         o objavi zahtjeva za registraciju naziva iz članka 49. Uredbe (EU) br. 1151/2012 Europskog parlamenta i Vijeća u Službenom listu Europske unije
         
         „Kaimiškas Jovarų alus”(ZOZP)
         (2019/C 217/05)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 50. stavak 2. točku (a),
         budući da:
         
                     (1)
                  
                  
                     Litva je Komisiji poslala zahtjev za zaštitu naziva „Kaimiškas Jovarų alus” u skladu s člankom 49. stavkom 4. Uredbe (EU) br. 1151/2012.
                  
               
                     (2)
                  
                  
                     U skladu s člankom 50. Uredbe (EU) br. 1151/2012 Komisija je ispitala taj zahtjev i zaključila da ispunjava uvjete utvrđene u toj uredbi.
                  
               
                     (3)
                  
                  
                     Kako bi se omogućilo podnošenje prigovora u skladu s člankom 51. Uredbe (EU) br. 1151/2012, jedinstveni dokument i upućivanje na objavu specifikacije proizvoda iz članka 50. stavka 2. točke (a) te Uredbe koji se odnose na naziv „Kaimiškas Jovarų alus” trebalo bi objaviti u Službenom listu Europske unije,
                  
               ODLUČILA JE:
         
            Jedini članak
            Jedinstveni dokument i upućivanje na objavu specifikacije proizvoda iz članka 50. stavka 2. točke (a) Uredbe (EU) br. 1151/2012 za naziv „Kaimiškas Jovarų alus” (ZOZP) nalaze se u Prilogu ovoj Odluci.
            U skladu s člankom 51. Uredbe (EU) br. 1151/2012 objava ove Odluke temelj je za podnošenje prigovora na registraciju naziva iz prvog stavka ovog članka u roku od tri mjeseca od datuma objave ove Odluke u Službenom listu Europske unije.
         
         
            Sastavljeno u Bruxellesu 24. lipnja 2019.
            
               
                  Za Komisiju
               
               Phil HOGAN
               
                  Član Komisije
               
            
         
         
            (1)  SL L 343, 14.12.2012., str. 1.
         
      
      
         
            PRILOG
            JEDINSTVENI DOKUMENT
            
               „KAIMIŠKAS JOVARŲ ALUS”
            
            
               EU br.: PGI-LT-02237 – 16.11.2016.
            
            
               ZOI ( ) ZOZP ( X )
            
            1.   Naziv
            
            „Kaimiškas Jovarų alus”
            2.   Država podnositelj zahtjeva (države podnositelji zahtjeva)
            
            Litva
            3.   Opis poljoprivrednog ili prehrambenog proizvoda
            
            3.1.   Vrsta proizvoda
            
            Razred 2.1. Pivo
            3.2.   Opis proizvoda na koji se odnosi naziv iz točke 1.
            
            „Kaimiškas Jovarų alus” je pivo od ječmenog slada, boje jantara, prirodno fermentirano, živo (nepasterizirano i nefiltrirano), a njegova se proizvodnja odvija u kućanstvima prema tradicionalnoj metodi. Originalne i izuzetne karakteristike toga piva rezultat su tradicionalne metode proizvodnje koja je izdržala test vremena, akumuliranog iskustva generacijâ proizvođača piva, tradicionalnih recepata i sastojaka. Različite faze proizvodnje piva „Kaimiškas Jovarų alus” (mljevenje slada, kuhanje hmelja, gnječenje i ocjeđivanje, fermentacija i sazrijevanje piva) čine to pivo jedinstvenim. Jedan od najvažnijih faktora, koji je jamstvo za tradicionalnu metodu proizvodnje i stalnu kvalitetu, jest jedinstveni kvasac. Upotrebljava se već generacijama i danas je još uvijek u upotrebi samo na određenom zemljopisnom području definiranom u točki 4. Taj kvasac osigurava dobru fermentaciju, što pivu daje njegov poseban okus. Tijekom proizvodnog postupka može se dodati i prirodni med.
            
               Fizikalna i kemijska svojstva
            
            Sadržaj suhe tvari u originalnoj sladovini: 12,0–15,0 (maseni udio).
            Volumni udio alkohola: 5,6 ± 1,0 (% vol.).
            pH: 1,3–3,5.
            Gorčina: 10–30 IBU jedinica (od engl. „international bitterness units”).
            Boja: 15–38 EBC jedinica za boju (od engl. „European Brewery Convention”).
            Rok trajanja: ovisi o uvjetima skladištenja i vrsti spremnika koji se upotrebljava, ali ne više od 20 dana.
            
               Organoleptička svojstva
            
            Boja: boja varira od zlatnožute do zlatnosmeđe (jantarne).
            Izgled: pivo se pjeni kad se ulije u kriglu ili čašu, pri čemu obično nastane visoka „glava” od guste, bijele pjene. Karakteristična je mutnoća kao rezultat taloga kvasca.
            Miris: primjetna aroma kvasca, kruha, karamela i voća.
            Okus: intenzivan okus slada. Karakterističan gorak okus hmelja s naznakom kvasca, bobica, karamela, lješnjaka, začinskog bilja i agruma. Ako se doda prirodni med, u okusu se osjeća naznaka meda.
            3.3.   Hrana za životinje (samo za proizvode životinjskog podrijetla) i sirovine (samo za prerađene proizvode)
            
            
                        —
                     
                     
                        pivski ječam (za proizvodnju piva upotrebljavaju se različite vrste pivskog ječma);
                     
                  
                        —
                     
                     
                        pitka voda;
                     
                  
                        —
                     
                     
                        hmelj (za proizvodnju piva upotrebljavaju se različite vrste hmelja);
                     
                  
                        —
                     
                     
                        kvasac (pivski talog koji preostane nakon procesa proizvodnje piva sačuva se za sljedeći put).
                     
                  3.4.   Posebni proizvodni postupci koji se moraju provesti na određenom zemljopisnom području
            
            Cijeli postupak proizvodnje piva „Kaimiškas Jovarų alus” provodi se prema nepromijenjenoj tradicionalnoj metodi.
            Svi proizvodni postupci moraju se provesti na određenom zemljopisnom području:
            
                        —
                     
                     
                        ručno mljevenje slada s pomoću kamenog žrvnja ili mlina čekićara,
                     
                  
                        —
                     
                     
                        kuhanje hmelja,
                     
                  
                        —
                     
                     
                        gnječenje slada (miješanje sladne kaše),
                     
                  
                        —
                     
                     
                        cijeđenje sladne kaše (odvajanje tekućine od ljuske zrna/taloga),
                     
                  
                        —
                     
                     
                        fermentacija piva,
                     
                  
                        —
                     
                     
                        sazrijevanje piva,
                     
                  
                        —
                     
                     
                        pripremanje i zaštita kvasca.
                     
                  3.5.   Posebna pravila za rezanje, ribanje, pakiranje itd. proizvoda na koji se odnosi registrirani naziv
            
            —
            3.6.   Posebna pravila za označivanje proizvoda na koji se odnosi registrirani naziv
            
            —
            4.   Sažeta definicija zemljopisnog područja
            
            Administrativne granice sela Jovarai (okrug Pakruojis).
            5.   Povezanost sa zemljopisnim područjem
            
            Zahtjev za „Kaimiškas Jovarų alus” temelji se na zemljopisnom podrijetlu toga piva, koje tom proizvodu daje njegove osobite karakteristike i koje je povezano s ljudskim čimbenicima specifičnima za određeno područje navedeno u točki 4. i s reputacijom toga područja.
            Ljudski čimbenici koji tom proizvodu daju njegove osobite karakteristike:
            Krajem devetnaestog i u dvadesetom stoljeću brzo se raširila industrijska proizvodnja piva, što je imalo velik utjecaj na proizvodnju piva u kućanstvima i dovelo do uvođenja novih tehnologija i praksi: mljevenje slada u mlinovima, kuhanje sladne kaše, promjene u pogledu sirovina (uvođenje industrijskog kvasca, šećera i drugih dodataka). Samo na navedenom određenom području još se upotrebljava sljedeći postupak proizvodnje piva: sladu se doda vruća voda, tako dobivena sladna kaša pusti se da odstoji jedno određeno vrijeme, ali se ne kuha, a potom se ocijedi; zatim se odmah stavi na stranu da fermentira, za što se upotrebljava kvasac koji čuva već nekoliko generacija obiteljskih pivara na određenom području navedenom u točki 4.
            Oni su ti koji, primjenjujući svoje znanje i iskustvo, odlučuju kako će provesti različite faze proizvodnog postupka: mljevenje slada, kuhanje hmelja, gnječenje, cijeđenje, fermentaciju i sazrijevanje. To je ono što pivo „Kaimiškas Jovarų alus” čini jedinstvenim. Karakterističan okus i kvaliteta toga piva rezultat su i kvasca koji ono sadržava, a koji čuva već nekoliko generacija pivara. Taj se kvasac čuva s mnogo brige i pažnje da bi ga se zaštitilo (zakopava se pod zemlju i iskopava samo kad je potreban za proizvodnju piva) i prenosi s generacije na generaciju u obiteljima koje žive u okrugu Jovarai. Kvasac, koji se čuva već više od 130 godina i još uvijek se upotrebljava za proizvodnju toga piva, mogu upotrebljavati svi postojeći i potencijalni pivari u navedenom određenom zemljopisnom području.
            Proizvodnja piva „Kaimiškas Jovarų alus” temelji se na oprobanoj i jedinstvenoj tradiciji proizvodnje rustikalnog piva i njegova osobita svojstva usavršena su tijekom mnogo godina proizvodnje. Iako ne postoje priručnici ni literatura u kojoj bi bilo opisano kako se proizvodi taj proizvod, koji je usko povezan s određenim područjem navedenim prethodno u 4. odjeljku, detalji o tome kako se proizvodi i praktično znanje potrebno za to prenose se s generacije na generaciju unutar pojedinačnih obitelji. Danas se pivo „Kaimiškas Jovarų alus” proizvodi prema staroj metodi koja iziskuje naporan manualni rad, posvećivanje velike pažnje detaljima, iskustvo i razumijevanje procesa. Cijeli proces proizvodnje provodi se prema tradicionalnoj metodi proizvodnje, koju odlikuje sljedeće:
            
                        1.
                     
                     
                        Uobičajena je praksa da se hmelj i sladna kaša kuhaju zajedno, ali da bi se proizvelo pivo „Kaimiškas Jovarų alus” hmelj se kuha posebno, a sladna se kaša ne kuha.
                     
                  
                        2.
                     
                     
                        Za razliku od proizvodnje drugih vrsta piva, kod piva „Kaimiškas Jovarų alus” sladna se kaša procjeđuje kroz češere hmelja koji se nakupljaju na plutenom dnu kontejnera.
                     
                  Nema sumnje da, s obzirom na te elemente, navedeno određeno zemljopisno područje ima karakteristike (znanje o pivarstvu i jedinstveni kvasac) po kojima se jasno razlikuje od okolnih područja i da se, s obzirom na te karakteristike, „Kaimiškas Jovarų alus”, kako je opisano u točki 3.2., razlikuje od piva koje se proizvodi u okolnim područjima.
            Ugled proizvoda, kako je određen zemljopisnim područjem:
            Ime sela Jovarai pojavljuje se u nazivu „Kaimiškas Jovarų alus” jer se posebna metoda proizvodnje piva karakteristična za to određeno zemljopisno područje ondje upotrebljava već nekoliko stotina godina, pa je to pivo neraskidivo povezano s područjem sela Jovrai.
            To pivo od slada proizvodi se u području navedenom u točki 4. od šesnaestog stoljeća. Ta duboko ukorijenjena tradicija proizvodnje piva „Kaimiškas Jovarų alus” razvila se tijekom dugog vremenskog razdoblja i održala do danas. Kada su se krajem dvadesetog stoljeća stekli uvjeti za proizvodnju piva „Kaimiškas Jovarų alus” za maloprodaju, počelo se sa stavljanjem toga proizvoda na tržište (1995.), što dokazuju prve etikete, koje još uvijek postoje, posebni natpisi na drvenim bačvama i druge oznake. Proizvodnja toga piva postala je obiteljski posao koji nije izašao iz okvira kućanstava.
            Prema rezultatima ankete provedene među potrošačima u 2010., četiri petine ispitanika povezuju Jovarai s pivom „Kaimiškas Jovarų alus” (anketa među potrošačima koju je 2010. proveo „Fond za kulinarsku baštinu”). Rezultati ankete pokazali su da potrošači prepoznaju „Kaimiškas Jovarų alus”, traže ga u trgovinama, cijene njegovu autentičnost i visoku kvalitetu i rado ga nose sa sobom kao poklon ili suvenir kada putuju u druge zemlje.
            Reputacija, ugled i popularnost piva „Kaimiškas Jovarų alus” jasno su vidljivi i iz činjenice da se izlaže na izložbama, trgovinskim sajmovima i festivalima, da je dobilo nekoliko nagrada i da je bio tema članaka u lokalnom, nacionalnom i stranom tisku i u drugim medijima.
            „Kaimiškas Jovarų alus” već se dugo smatra reprezentativnim litavskim proizvodom. U 2001. uvršten je na popis atrakcija okruga Šiauliai („pivska cesta” dio je programa zaštite litavske kulturne baštine). S obzirom na to da se to pivo proizvodi metodama koje se upotrebljavaju već generacijama, priznato je kao proizvod koji je dio litavske kulturne baštine. Proizvodnja „Kaimiškas Jovarų alus” kao jedno od posebnih obilježja tog zemljopisnog područja navodi se na reklamnim lecima, u informativnim brošurama i u publikacijama o hrani i piću namijenjenima turistima.
            Proizvođači „Kaimiškas Jovarų alus” sudjeluju i dobivaju nagrade na redovitoj međunarodnoj izložbi Agrobalt, drugim poslovnim sajmovima, danima obrtâ, događanjima povodom nacionalnih praznika, narodnim festivalima i raznim sajmovima.
            Česti članci u stranom tisku kao i informacije u medijima i poštovanje koje uživa kod stručnjaka i specijalista za proizvodnju piva svjedoče o reputaciji, ugledu i popularnosti toga piva:
            
                        —
                     
                     
                        „‚Jovarų alus’ iz Jovaraia je visokokvalitetno pivo kućne izrade. Jedno je od rijetkih i izuzetnih vrsta piva koje se sa sigurnošću može nazvati pivom izuzetnog okusa.” („Vrhunska tajna. Litavska tradicija proizvodnje piva u seoskim kućama” (engl. „Top Secret. The Farmhouse Brewing Traditions of Lithuania”), autor Martin Thibault, u časopisu „The Beer Connoisseur Magazine”, broj 11., ljeto 2012., Atlanta, str. 22.-28., www.beerconnoisseur.com),
                     
                  
                        —
                     
                     
                        „‚Jovarų alus’ – bogat okus u kojem se osjeća slad, ali vrlo pitko pivo.”„‚Jovarų alus’ ima lagan, ugodan i nezaboravan okus.” („Iz Litve s ljubavlju” (engl. „From Lithuania with Love”), u „Midatlantic Brewing News”, listopad/studeni 2013., svezak 15./broj 5., New York, str. 25., www.brewingnews.com);
                     
                  
                        —
                     
                     
                        „‚Jovarų alus’ iz Jovaraia, Litva, otkriće je godine 2004.”. Pivo se pilo u baru u blizini Pakruojisa i simbol je područja na kojem se proizvodi. Osim toga, to je fantastično pivo” („Des fermentations qui en surprennent encore plus d’un” („Fermentacije koje još uvijek mnoge iznenađuju”), autor Martin Thibault, u „Journal Bieres et Plaisirs”, 16. rujna 2014., www.bieresetplaisirs.com; www.ratebeer.com).
                     
                  Pivo „Kaimiškas Jovarų alus” postalo je međunarodno priznato 2004. kad je na jednoj od najutjecajnijih internetskih stranica posvećenih pivu – www.ratebeer.com – uvršteno među najbolja piva na svijetu. Kanadski stručnjaci izabrali su to rustikalno pivo kao njihovo otkriće godine na globalnom tržištu tradicionalnih piva. Godine 2007. dobilo je diplomu „nominacija proizvoda” (engl. „product nomination”) na međunarodnoj poslovnoj izložbi dostignuća „Šiauliai 2007”; u 2008. dobilo je diplomu na natjecanju za najbolje rustikalno pivo (engl. „Best Rustic Beer”) koje je organizirao litavski „Fond za kulinarsku baštinu” (fond kulinarske baštine); u 2009. bilo je predmet zahvalnice od litavskog ministarstva poljoprivrede za predstavljanje tradicionalnih vještina te promicanje i održavanje tradicija; u 2010. dobilo je diplomu „Pivo godine” u kategoriji proizvod godine okruga Pakruojis; u 2011. dobilo je diplomu „Pivo godine” u kategoriji proizvod godine okruga Pakruojis; u 2012. snimljen je dokumentarni film „Vys per to alo” u režiji A Barysasa o postupku i tehnologiji proizvodnje piva „Kamiškas Jovarų alus”; u 2012. pivo je dobilo diplomu „Pivo godine 2012. – nominacija degustatora” (engl. „2012 Beer of the Year – Tasters Nomination”) za okrug Pakruojis; u 2014. dobilo je zlatnu medalju na sajmu Agrobalt; a u 2016. dobilo je diplomu od Etničkog kulturnog centra Klaipėda za promicanje proizvodnje piva i tradicije proizvodnje piva.
            
               Upućivanje na objavu specifikacije proizvoda
            
            (članak 6. stavak 1. drugi podstavak ove Uredbe)
            http://zum.lrv.lt/kaimiskas-jovaru-alus-paraiska-su-produkto-specifikacija